In nomine Domini et Salvatoris nostri Jhesu Christi. Ego Ludovicus Dei gracia Francorum Rex. Oportet regiam majestatem circa negocia regni esse sollicitam, sed potissimum paci et utilitati æcclesiæ illius a quo omnis potestas est, per quem et regnamus pia sollicitudine providere. Antiqua autem consuetudo est, et ad nostra usque tempora pervenit, ut ea quæ a regibus donata vel concessa sunt litteris memoriæque mandentur, ne lubrica temporum successione, aut maligna hominum perversitate valeant infirmari. Hac itaque consideratione notum facimus presentibus et futuris, quod fuit gravis et diuturna contentio inter Henricum venerabilem Eduorum episcopum, et Raginaldum abbatem Flaviniaci, quæ quidem aliquandiu in presentia nostra agitata fuit. Asserebat siquidem Eduensis episcopus ex antiqua donatione predecessorum nostrorum regum Franciæ Flaviniacum sui juris esse debere et abbatiam cum tota villa de regali nostro ad eum pertinere, ita quod abbas sibi tantum respondere, et de eo totum tenere debebat. E contrario Raginaldus abbas dicebat, quod in nullo de his quæ ad regale nostrum spectabant eo obnoxius esset, sed regiæ tantum majestati de qua tenebat subjectum se esse. Nos vero de lite plenius cognoscentes et instructi, et veritate diligenter inquisita, venerabili viro Henrico episcopo jus suum plenarie recognovimus, et Flaviniacum cum omnibus appendiciis suis sibi et successoribus suis de regali nostro tenere in perpetuum concessimus, ita quod Eduensis episcopus de nobis, et abbas æcclesiæ Flaviniaci de episcopo teneat. Sane et si nulla unquam a predecessoribus nostris precessisset donatio ob personæ tamen suæ dignitatem et honestatem, prenominato episcopo Flaviniacum cum omnibus appendiciis suis ex regia liberalitate et donamus et concedimus. Ut hoc autem ratum et inconcussum futuris temporibus inviolabiliter permaneat, sigilli nostri auctoritate corroborari, et nominis nostri karactere precepimus consignari. Actum publice Parisius anno incarnati verbi MCLXº, anno regni nostri XXVº. Astantibus in palatio nostro quorum subscripta sunt et nomina et signa. Signum comitis Theobaldi dapiferi nostri. Signum Guidonis buticularii nostri. Signum Mathei camerarii nostri. Constabulario nullo.